CELEX: 62020TN0364
Language: mt
Date: 2020-06-02 00:00:00
Title: Kawża T-364/20: Rikors ippreżentat fit-2 ta’ Ġunju 2020 – Id-Danimarka vs Il-Kummissjoni

31.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 287/33
            
         
      Rikors ippreżentat fit-2 ta’ Ġunju 2020 – Id-Danimarka vs Il-Kummissjoni
      (Kawża T-364/20)
      (2020/C 287/53)
      Lingwa tal-kawża: id-Daniż
      
         Partijiet
      
      
         Rikorrent: Ir-Renju tad-Danimarka (rappreżentanti: J. Nymann-Lindegren u M. Wolff, bħala aġenti, assistiti minn R. Holdgaard u J. Pinborg, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla l-Artikolu 2 tad-deċiżjoni tal-Kummissjoni Ewropea tal-20 ta’ Marzu 2020 dwar l-għajnuna mill-Istat S.A.39078 – 2019/C (ex 2014/N) implimentata mid-Danimarka favur Femern A/S sa fejn dan jistabbilixxi li “l-miżuri li jikkonsistu f’injezzjonijiet ta’ kapital u f’kombinazzjoni ta’ self mill-Istat u ta’ garanziji mill-Istat favur Femern A/S, parzjalment implimentati b’mod irregolari mid-Danimarka, jikkostitwixxu għajnuna mill-Istat fis-sens tal-Artikolu 107(1) tat-Trattat dwar il-Funzjonament tal-Unjoni Ewropea” [traduzzjoni mhux uffiċjali];
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka żewġ motivi.
      
                  1.
               
               
                  L-ewwel motiv ibbażat fuq li l-Kummissjoni b’mod żbaljat ikkonstatat li l-finanzjament ta’ Femern A/S jikkostitwixxi għajnuna mill-Istat fis-sens tal-Artikolu 107(1) TFUE.
                  L-ewwel motiv huwa maqsum f’erba’ partijiet.
                  Fl-ewwel lok, ir-rikorrent isostni li d-deċiżjoni kkontestata hija vvizzjata bi żball ta’ liġi sa fejn fil-premessi 190 sa 194 tagħha l-Kummissjoni tikkonstata li l-attivitajiet ta’ Femern A/S ma jaqgħux taħt l-eżerċizzju tal-awtorità pubblika. F’dan ir-rigward, ir-rikorrent isostni:
                  
                              —
                           
                           
                              li l-metodu adottat mill-Kummissjoni fil-premessi 190 sa 194 sabiex jiġi ddeterminat jekk l-attivitajiet ta’ Femern A/S jaqgħux taħt l-eżerċizzju tal-awtorità pubblika, imur kontra l-Artikolu 107(1) TFUE;
                           
                        
                              —
                           
                           
                              li fl-evalwazzjoni tagħha dwar jekk l-attivitajiet ta’ Femern A/S jaqgħux taħt l-eżerċizzju tal-awtorità pubblika, liema evalwazzjoni ma taqax fil-portata tar-regoli tal-Unjoni Ewropea dwar l-għajnuna mill-Istat u dwar il-kompetizzjoni, il-Kummissjoni wettqet żball ta’ liġi meta tat importanza lill-kwistjoni tal-eżistenza ta’ operaturi privati li l-attivitajiet tagħhom jistgħu jitqiesu bħala alternattivi għal dawk ta’ Femern A/S u li jqisu lilhom infushom li jikkompetu ma’ din tal-aħħar;
                           
                        
                              —
                           
                           
                              li billi kkonstatat b’mod konkret li l-attivitajiet ta’ Femern A/S jikkonċernaw l-ippjanar, il-kostruzzjoni u l-operat tal-konnessjoni li tgħaqqad iż-żewġ kosti ma jaqgħux taħt l-eżerċizzju tal-awtorità pubblika, il-Kummissjoni wettqet żball ta’ liġi.
                           
                        Fit-tieni lok, ir-rikorrent isostni li d-deċiżjoni kkontestata hija vvizzjata bi żball ta’ liġi sa fejn fil-premessa 193 tagħha l-Kummissjoni tikkonstata li Femern A/S toffri servizzi ta’ trasport f’suq f’kompetizzjoni ma’ terzi.
                  Fit-tielet lok, ir-rikorrent isostni li d-deċiżjoni kkontestata hija vvizzjata bi żball ta’ liġi sa fejn fil-premessi 192 sa 194 u 196 tagħha l-Kummissjoni tikkonstata li Femern A/S hija “operatur ekonomiku” suġġett għal “loġika ekonomika” li “topera b’mod kummerċjali” il-konnessjoni fissa.
                  Fir-raba’ lok, ir-rikorrent jallega li d-deċiżjoni kkontestata hija vvizzjata bi żball ta’ liġi sa fejn fil-premessi 233 sa 240 tagħha l-Kummissjoni tikkonstata li l-finanzjament ta’ Femern A/S jista’ jwettaq distorsjoni tal-kompetizzjoni u jaffettwa l-kummerċ bejn l-Istati Membri.
               
            
                  2.
               
               
                  It-tieni motiv ibbażat fuq l-iżball ta’ liġi tal-Kummissjoni sa fejn hija tikkonstata li Femern A/S teżerċita attività ekonomika f’kompetizzjoni ma’ terzi qabel il-bidu tal-operat tal-konnessjoni fissa.
                  Insostenn ta’ dan il-motiv, ir-rikorrent isostni li d-deċiżjoni kkontestata hija vvizzjata bi żball ta’ liġi sa fejn fil-premessa 198 tagħha l-Kummissjoni tikkonstata li l-finanzjament ta’ Femern A/S kien jikkostitwixxi għajnuna mill-Istat li taqa’ taħt l-Artikolu 107(1) TFUE saħansitra mal-bidu tax-xogħol ta’ kostruzzjoni.